遭風禱神林浦
作者：李彭
朝代：宋

paragraphs: 伐鼓放船落星渚，争曙鳬鴻集儔侣。
乾旋坤轉風掀掀，陽侯就戮波臣怒。
廬山孤巘政排空，複閣重樓欲無路。
水蟲瑣細何足云，竊發凴陵敢予侮。
長年吞聲三老悲，老妻驚呼稚子啼。
病軀不能自料理，袖手懸知虀粉期。
謝公吟嘯吾豈敢，興公悲號差勝之。
寒葅百甕未渠盡，猶得餘生見昏覲。
歸帆行將拂五老，要及霜風快雁隼。
徑須作牋寄魴鱮，行路艱難公莫遽。